Vi var 2 par, min mand og jeg, og mine ældre forældre. Vi lejede lejligheden i 14 dage.
Generelt er det en dejlig lejlighed, den er dog ældre og mere slidt end vi regnede med til den pris.
Vi har i mange år lejet hus/lejlighed sammen forskellige steder i Europa, og altid kun udlejningsboliger.
Havde vi vidst at dette også delvist er privatbolig, havde vi nok ikke lejet den.
Den ligger virkeligt godt, med udsigt udover byen, og flere gode restauranter osv. i nærheden. (48 Urban Garden, og Balthazar kan anbefales!)
Tagterrassen og poolen er fantastiske og blev brugt mest. Desværre er der ikke køkken/grill/køleskab på øverste etage, hvilket gør at man skal gå langt, og op af trappen, hvis man spiser på tagterrassen.
Lejligheden er ikke så godt egnet til ældre og/eller gangbesværede, da trappen op til taget er uden gelænder og i glat marmor.
Vi havde et par uheldige episoder de første dage. Poolen blev beskidt, og en dør gik i baglås, men de blev hurtigt udbedret af professionelle som ejeren tilkaldte. Vi undrer os dog stadig over at vi fik skylden, da det var meget tydeligt at begge dele i forvejen var i stykker. (Ringen til filteret i poolen var sat sammen med malertape, og halvdelen af dørhåndtaget manglede...)
Jeg læser i flere anmeldelser af lejligheden om ejeren. Han er generelt meget flink, men han dukker op i tide og utide, og vi oplevede et par gange at han var i lejligheden når vi kom hjem fra en tur ind til byen. Vi forstod ikke helt hvorfor, og det blev meget stressende, specielt for mine forældre, når vi ikke vidste om han var der. Det hjalp dog at forklare ham det, og derefter skrev han når han skulle komme forbi.
Men, som sagt, generelt havde vi en afslappende og dejlig ferie i lejligheden, og kan anbefale både den og området til andre.